b"\n_START_ARTICLE_\nPas de Khyber\n_START_SECTION_\nHist\xc3\xb2ria\n_START_PARAGRAPH_\nEs creu que Alexandre el Gran el 330 aC ja va enviar un destacament a aquest pas, manat per Hefesti\xc3\xb3 i Perdicas mentre ell seguia el riu Kabul per la riba nord i despr\xc3\xa9s va creuar la vall de Kunar cap a Bajaur i Swat. Al llarg de la hist\xc3\xb2ria l'han utilitzat els perses, els mongols i els t\xc3\xa0rtars, i va ser la via que permetre introduir l'islam a l'\xc3\x8dndia._NEWLINE_Mahmud de Gazni va utilitzar nom\xc3\xa9s una vegada aquest pas quan es va dirigir a l'encontre de Jai Pal a la vall de Peshawar._NEWLINE_Baber i Humayun van travessar el pas m\xc3\xa9s d'una vegada. Els emperadors mogols li van concedir molta import\xc3\xa0ncia per\xc3\xb2 no foren gaire afortunats en mantenir la ruta oberta i els grups tribals paixtus en van tenir generalment el control. A mitjans del segle XVI la zona estava infectada dels sectaris roshaniyya que tenien molta influ\xc3\xa8ncia sobre algunes tribus afganeses; quan Akbar es va voler assegurar la possessi\xc3\xb3 de Kabul al morir el seu germ\xc3\xa0 Mirza Muhammad Hakim, el general rajput mogol Man Singh va haver de for\xc3\xa7ar el pas (1586). El 1672, en temps d'Aurangzeb, les tribus van atacar al subadar de Kabul Muhammad Amin Khan al pas de Khyber i van aniquilar el seu ex\xc3\xa8rcit de 40.000 homes capturant els seus tresors, elefants, dones i criatures. Nadir Shah va passar pel Khyber per atacar a Nasir Khan, subadar mogul de Kabul, i fou atacat pels paixtus, per\xc3\xb2 va dirigir la seva cavalleria per Bazar, va agafar per sorpresa a Nasir Khan i el va derrotar prop de Janrud. Ahmad Shah Durrani i el seu n\xc3\xa9t Zaman Shah en les seves invasions del Panjab van passar pel Khyber diverses vegades._NEWLINE_El pas de Khyber entre Jamrud i Landi Kotal originalment va pert\xc3\xa0nyer successivament als Shinwaris, Zakka Khel, Kuki Khel i Orakzai. Quan els sikhs es van estendre pel Panjab i van dominar Jamrud, els orakzais foren expulsats pels afridis i nom\xc3\xa9s van deixar com a rastre de la seva pres\xc3\xa8ncia un poble en ru\xc3\xafnes prop de Jam. El domini sikh mai es va estendre m\xc3\xa9s enll\xc3\xa0 de Jamrud._NEWLINE_La primera vegada que els brit\xc3\xa0nics el van utilitzar fou el 1839 quan el capit\xc3\xa0 Wade fou encarregat de portar a Shahzada Timur a Kabul via Peshawar, mentre el seu pare Shah Shuja era escortat cap al mateix dest\xc3\xad per un ex\xc3\xa8rcit d'indis pel pas de Bolan i Kandahar. En la primera guerra angloafganesa el pas de Khyber fou objecte de diversos combats menors amb els afridis i d'alguns desastres dels brit\xc3\xa0nics; el capit\xc3\xa0 Wade amb m\xc3\xa9s de deu mil homes va sortir de Jamrud el 22 de juliol de 1839 cap a Gagri on es va aturar; el 24 va sortir cap a Lala China i el 25 va avan\xc3\xa7ar per atacar Ali Masjid enviant una columna de 600 homes i 2 canons dirigits pel tinent Mackeson per la dreta mentre per l'esquerra enviava unes companyies d'infanteria; una columna fou enviada a vigilar la gorga de Shadi Bagadi; les dues columnes van emp\xc3\xa8nyer l'enemic ocupant les posicions enemigues el dia 26 i el fort el 27; en aquestos combats els brit\xc3\xa0nics van tenir 22 morts i 158 ferits; aix\xc3\xb2 va eliminar tota oposici\xc3\xb3; una forta guarnici\xc3\xb3 fou deixada a Ali Masjid per mantenir les comunicacions amb Peshawar i una posici\xc3\xb3 d'irregulars sota les ordes del tinent Mackeson es va situar a Dakka. Un posici\xc3\xb3 propera a Lala China, amb guarnici\xc3\xb3 d'auxiliars yusufzais, fou atacada durant les operacions per sis mil afridis; foren rebutjats per\xc3\xb2 esperonats per l'esperan\xc3\xa7a de bot\xc3\xad (se sabia que s'havien rebut diners pel pagament dels soldats) van retornar a l'atac i finalment van ocupar la posici\xc3\xb3 i van matar a 400 defensors, per\xc3\xb2 no la van conservar i despr\xc3\xa9s d'un intent fracassar contra Ali Masjid es van retirar a les seves muntanyes._NEWLINE_Quan el capit\xc3\xa0 (abans tinent) Mackeson estava negociant amb els afridis el 1840, els Malik Din i els Khel Maliks de Chora van for\xc3\xa7ar el pas entre els Zakka Khel i els Kuki Khel, i va establir un petit poble a Katta Kushta prop d'Ali Masjid. Tamb\xc3\xa9 els Sipah Kambar Khel i Kamrai Khel, en veure els avantatges de tenir un peu al pas, van avan\xc3\xa7ar a la zona i foren admesos a compartir la regi\xc3\xb3._NEWLINE_El gener del 1842 el doctor William Brydon el va passar despr\xc3\xa9s de la desfeta del contingent del general William Elphistone, que anava amb 16.500 homes, civils i militars. Els guerrillers ghilzai els van atacar al pas d'Andamak, entre Kabul i Jalalabad._NEWLINE_Quan Jalalabad va quedar assetjada es va proposar enviar una for\xc3\xa7a a trav\xc3\xa9s del Khyber per alliberar la ciutat i com a mesura preliminar el tinent coronel Moseley fou enviat a Ali Masjid amb dos regiments d'infanteria nativa. La nit del 15 de gener de 1842 van sortir i van arribar a Ali Masjid l'endem\xc3\xa0 per\xc3\xb2 per un error van oblidar la meitat de les provisions; el brigadier Wilde va haver de sortir de Jamrud amb dos regiments (regiments 60 i 30 d'infanteria nativa) i 4 canons sikhs; mentre els afridis, en veure al coronel Moseley, es van disposar a lluitar i van tancar el pas, per oposar-se al pas del brigadier Wilde; no obstant aquest va poder for\xc3\xa7ar el pas (19 de gener) i enfrontar l'enemic, per\xc3\xb2 com que aquest era molt nombr\xc3\xb3s i els canons de qu\xc3\xa8 disposava eren poc efectius, no va poder arribar a Ali Masjid., Aix\xc3\xad Moseley va quedar a\xc3\xafllat amb poques provisions i la seva situaci\xc3\xb3 va esdevenir compromesa; va haver de for\xc3\xa7ar la seva retirada cap a Jamrud, per\xc3\xb2 despr\xc3\xa9s d'una lluita desesperada va aconseguir passar._NEWLINE_El 6 d'abril de 1842 el general Pollock va avan\xc3\xa7ar pel pas de Khyber cap a l'Afganistan. Al seu retorn a l'\xc3\x8dndia l'ex\xc3\xa8rcit brit\xc3\xa0nic va passar altre cop pel Khyber en tres divisions, la del general Pollock, que va creuar sense problemes, la del general Mc Caskill, que fou atacada i va tenir algunes baixes quan una brigada fou sorpresa a la nit i va perdre dos canons si b\xc3\xa9 l'endem\xc3\xa0 foren recuperats; i la tercera, la rereguarda del general Nott, que fou atacada el 5 i 6 de novembre entre Landi Khana i Lalabagh i altre cop al sortir d'Ali Masjid._NEWLINE_Despr\xc3\xa9s de la darrera guerra sikh acabada el 1849 els afridis es van posar en gran nombre al servei dels brit\xc3\xa0nics; al mot\xc3\xad de 1857 van restar lleials. Del 1857 al 1878 els afridis van quedar sota influ\xc3\xa8ncia del govern afgan\xc3\xa8s que va establir una guarnici\xc3\xb3 de tropes a Ali Masjid, No obstant els afridis no tenien bones relacions amb els afganesos i van tenir alguns contactes amb els oficials brit\xc3\xa0nics a Peshawar per\xc3\xb2 les relacions foren a trav\xc3\xa9s dels Khalil i els Mohmands que estaven interessats a mantenir les tribus afridis agitades per augmentar la seva pr\xc3\xb2pia import\xc3\xa0ncia. Un o dos anys abans de la segons guerra angloafganesa, l'emir afgan\xc3\xa8s Sher Ali va convocar una jirga o assemblea dels afridis i shinwaris als que va donar uns cinc mil fusells; quan la guerra va esclatar els afridis estaven preparats per lluitar contra els brit\xc3\xa0nics._NEWLINE_El 1878 a Ali Masjid, la missi\xc3\xb3 amistosa de Sir Neville Chamberlain a l'emir Sher Ali Khan fou aturada i rebutjada a trets. Un ultim\xc3\xa0tum fou enviat al general de l'emir, Faiz Muhammad, que era a Ali Masjid i com que no hi va haver resposta en el temps fixat, els brit\xc3\xa0nics van envair Afganistan amb tres columnes una de les quals va sortir de Jamrud pel pas del Khyber. El segon dia de campanya la fortalesa d'Ali Masjid fou ocupada per les forces del general Browne. Afridis i afganesos van fugir i els primers foren robats pels segons que els van prendre robes i armes tant al pas del Khyber com a Bazar. L'\xc3\xa8xit del pas del Khyber i l'ocupaci\xc3\xb3 sense oposici\xc3\xb3 de Dakka a l'extrem occidental del pas va permetre tot seguit l'ocupaci\xc3\xb3 de Jalalabad, a la plana que segueix. Els afridis i els Bazar Zakka Khel, van atacar a les tropes brit\xc3\xa0niques que passaven pel Khyber per\xc3\xb2 una for\xc3\xa7a fou enviada contra ells, i els va dispersar el desembre del 1878._NEWLINE_El tractat que va posar fi a la guerra el maig de 1879 va deixar a les tribus del Khyber sota autoritat brit\xc3\xa0nica i es va formar l'ag\xc3\xa8ncia de Khyber que va incloure el territori de Mullagori al nord del Khyber, Tirah dels Afridis i el territori a ambd\xc3\xb3s costats del pas. En endavant el pas va restar permanentment obert._NEWLINE_Actualment al pas hi ha dues vies, una per al tr\xc3\xa0nsit motoritzat i l'altra, una mica m\xc3\xa9s elevada, per a les caravanes tradicionals. La carretera uneix les ciutats de Kabul i Peshawar. \xc3\x89s una zona de domini de l'\xc3\xa8tnia paixtu."